**Lønsikring-01/2019**

**Gyldig fra 01.03.2019**

**Om SikkertLiv**

SikkertLiv er et forsikringsagentur som formidler forsikringer på vegne af Insr Insurance Group ASA. SikkertLiv er et dansk Forsikringsagentur med fokus på at gøre danskernes liv mere sikkert. Vi tilbyder simple og letforståelige forsikringsprodukter, der kan skabe større tryghed i hverdagen.

Forsikringsgiver er Insr Insurance Group ASA, org.nr. 994 288 962, Østensjøveien 43, 0667 Oslo, Norge. SikkertLiv Forsikringsagentur ApS, cvr: 39779366 er registreret hos Finanstilsynet som forsikringsagent til Insr Insurance Group ASA. Insr Insurance Group ASA er tilsluttet Garantifonden for skadesforsikringsselskaber i Danmark.

1. **Acceptregler**

For at købe lønsikring i henhold til disse vilkår, og efterfølgende opnå dækning, er det et krav at du

på købstidspunktet:

* Er medlem af en dansk a-kasse.
* Er fyldt 18, men ikke 59 år.
* Bor i Danmark og arbejder i et Nordisk land.
* Ikke har eller burde have personligt kendskab til kommende ledighed eller uarbejdsdygtighed.
* Er fuldt arbejdsdygtig, og ikke indstillet til eller ansat i fleksjob eller skånejob.
* Ikke er ansat på særlige vilkår, herunder nedsat tid pga. helbredsmæssige årsager, eller er omfattet af § 56 i lov om sygedagpenge.
* Har været fastansat som lønmodtager de seneste 12 måneder, med maksimalt én arbejdsløshedsperiode på op til 14 dage.
* Er fastansat som lønmodtager og har en fast arbejdstid på mindst 16 timer om ugen.
* Ikke indenfor de seneste 12 måneder har været på arbejdsfordeling.
* Ikke indenfor de seneste 2 år har fået udbetaling fra en privat arbejdsløshedsforsikring.
* Ikke er registreret i RKI eller andet skyldnerregister

1. **Fortrydelsesret**

Du kan fortryde den indgåede aftale efter forsikringsaftalelovens §34, i.

Hvornår kan du fortryde din forsikring?

Når du køber en forsikring hos SikkertLiv, har du selvfølgelig altid ret til at fortryde købet – bare du overholder fortrydelsesfristen.

Hvis du køber en forsikring hos SikkertLiv, kan du fortryde købet af forsikringen i indtil 14 dage, efter forsikringen er trådt i kraft.

Sådan fortryder du?

Inden fortrydelsesfristen udløber, skal du give os besked om, at du har fortrudt dit køb.

Du kan give os besked enten pr. brev eller via e-mail. Hvis du vælger at give os besked pr. brev og gerne vil have bevis for, at du har sendt beskeden, inden fristen udløber, kan du sende brevet anbefalet og gemme kvitteringen.

Hvis du ønsker at benytte dig af fortrydelsesretten, beder vi dig oplyse dit kundenummer.

1. **Definitioner**
   1. Beskæftiget som lønmodtager

Betyder, at du som din hovedbeskæftigelse har en ansættelsesaftale med en arbejdsgiver, som ikke

indeholder en aftalt udløbsdato, bortset fra almindelig pensioneringsdato. Du skal samtidig være

fastansat med en arbejdstid, der udgør mindst 16 timer pr. uge. Som hovedregel følges

arbejdsløshedsforsikringslovens regler herom.

* 1. Nordiske Lande

De nordiske lande er i henhold til disse vilkår: Danmark, Sverige, Norge, Finland, herunder også

Færøerne, Island, Grønland.

* 1. Arbejdsfortjeneste

Arbejdsfortjenesten er din bruttoløn, og evt. almindelig bonus, provision og tillæg. I tillæggene

indgår den skattepligtige værdi af evt. firmabil, fri telefon, kost, logi etc. Herfra fratrækkes

AM-bidrag (pt. 8 %). Hvis et eller flere af beløbene er variable, kan de opgøres som et gennemsnit af

de seneste 3 måneder før en skadesbegivenhed.

Beregning af arbejdsfortjenesten sker efter samme principper som i a-kassen.

* 1. Forsikrede

Forsikringstager er den forsikrede og er i henhold til disse forsikringsvilkår den person, der er

anført under ”Forsikringen gælder” på forsikringspolicens forside.

* 1. Rådighed for det danske arbejdsmarked

Betyder, at du som arbejdsløs til enhver tid lever op til arbejdsløshedskassens rådighedsregler i henhold til Lov om arbejdsløshedsforsikring med tilhørende bekendtgørelser og vejledninger omkring rådighed.

* 1. Ufrivillig arbejdsløshed

Betyder, at du mister din ansættelse som lønmodtager, hvorfra du hidtil har erhvervet størstedelen

af dine lønindtægter, uden at arbejdsløsheden skyldes forhold, der er undergivet din egen kontrol. I

vurderingen af om du er ufrivilligt arbejdsløs, følges af reglerne i lov om arbejdsløshedsforsikring

om selvforskyldt ledighed. Du kan dog ikke betragtes som ufrivilligt arbejdsløs, hvis du selv opsiger

din stilling, eller du bliver ledig fra en ansættelse som ikke opfylder definitionen ”beskæftiget som

lønmodtager”.

Arbejdsløshed, der skyldes berettiget bortvisning, er ikke omfattet af begrebet ”ufrivillig

arbejdsløshed”.

* 1. Karenstid

Karenstid er forsikringens selvrisiko, og angiver hvor mange dages sammenhængende ledighed der

går, inden du er berettiget til erstatning.

* 1. Erstatning og Erstatningsberettigede dage

Den månedlige erstatning divideret med det samlede antal arbejdsdage, ganget med de dage hvor

du har været til rådighed for arbejdsmarkedet.

* 1. Kvalifikationsperiode

Kvalifikationsperioden er den periode du skal have forsikringen i kraft, for at opnå dækning på din

forsikring. Kvalifikationsperioden er på 12 måneder og fremgår af forsikringsaftalen under

”kvalifikationsperiode”, og regnes fra forsikringens ikrafttrædelsesdato.

Ved overførsel af anciennitet fra lignende lønsikring gælder der en kvalifikationsperiode på 3 måneder og regnes fra forsikrings ikrafttrædelsesdato.

* 1. Ikrafttrædelsesdato

Er den dag hvor forsikringen påbegyndes, og hvorfra der beregnes præmie.

* 1. Hovedforfaldsdato

Er den dag hvor forsikringen automatisk fornyes.

1. **Hvem er dækket af forsikringen**

Forsikringstager der er anført på forsikringspolicen.

1. **Hvor dækker forsikringen**

Når du er bosiddende i Danmark, og beskæftiget i et Nordisk land. Hvis du er beskæftiget udenfor

Norden, udsendt af din arbejdsgiver, i en periode der forventes at vare højst 30 dage.

1. **Hvad dækker forsikringen**

Forsikringen dækker følgende:

* Ufrivillig arbejdsløshed, som varer ud over karenstiden.
* Arbejdsløshed som følge af uarbejdsdygtighed på grund af sygdom eller ulykke, samt hvis du bliver uarbejdsdygtig i en arbejdsløshedsperiode i henhold til lægeerklæring.
* Du har ret til erstatning, for erstatningsberettigede dage, fra den første dag efter udløb af karenstiden. Den månedlige erstatning fremgår af forsikringsaftalen.
* Erstatningen udbetales i maksimalt 6 eller 12 måneder pr. ledighedsperiode. Udbetalingsperioden fremgår af din forsikringspolice.
* Erstatningen kan udbetales i maksimalt 36 måneder i alt gennem forsikringens løbetid.
* Hvis du har tegnet forsikring, så den månedlige erstatning fra denne, og andre forsikringer tilsammen overstiger 90 % af arbejdsfortjenesten, nedsættes erstatningen så erstatning fra denne og andre forsikringer tilsammen udgør maksimalt 90 % af arbejdsfortjenesten fra din seneste beskæftigelse som lønmodtager.

1. **Hvad dækker forsikringen ikke**

Forsikringen dækker **ikke** følgende:

* 1. Generelt
* Sæsonbetonet beskæftigelse, hvor arbejdsløshed er en normal begivenhed eller hvis du er midlertidig hjemsendt.
* Hvis du er beskæftiget i en virksomhed, hvor du eller din nærmeste familie (forældre, børn, søskende, nuværende eller tidligere ægtefælle samt svigerfamilie) har afgørende indflydelse, svarende til mere end 25 % af kapitalen eller mere end 50 % af stemmerne.
  1. Arbejdsløshed
* Ufrivillig arbejdsløshed, som du får kendskab til i kvalifikationsperioden, uanset om sådan arbejdsløshed vedvarer ud over kvalifikationsperioden.
* Enhver periode hvor du ikke er tilmeldt Jobcenteret som arbejdssøgende.
* Enhver periode, hvor du ikke står til fuld rådighed for det danske arbejdsmarked, f.eks. hvor du ikke er aktivt jobsøgende eller perioder med ferie, uddannelse, orlov, værnepligt eller frihedsberøvelse. Læs dog nærmere om uarbejdsdygtighed i pkt. 7.
* Arbejdsløshed, der opstår som følge af en ulovlig eller overenskomststridig arbejdsnedlæggelse.
* Arbejdsløshed som følge af krig, krigslignende forhold, neutralitetskrænkelser, borgerkrig, oprør, borgerlige uroligheder, jordskælv eller andre naturkatastrofer, terrorisme eller enhver situation, som er sket på grund af eksplosive eller brændbare enheder, eller som følge af bestråling, kontaminering eller radioaktiv påvirkning fra nogen form for atomenergi.
  1. Uarbejdsdygtighed

Uarbejdsdygtighed hvis der er tale om:

* Sygdom, sygdomstilstand eller tilskadekomst, som du på ikrafttrædelsestidspunktet var eller burde have været bekendt med, eller som du søgte læge for inden for 12 måneder før forsikringens ikrafttræden.
* Sygdom eller legemsbeskadigelse, som du har fremkaldt med forsæt eller ved grov uagtsomhed. Dette gælder uanset sindstilstand ved fremkaldelse af begivenheden.
* Fødsel, graviditet, abort eller nogen form for komplikation som følge heraf eller fravær som følge af barselsorlov.
* Selvforskyldt beruselse, misbrug af alkohol, medicin, narkotika og lignende stoffer.
* Psykisk eller nervøs sygdom inklusive stress eller dertil relateret lidelse eller tilstand, med mindre lidelsen er diagnosticeret af en speciallæge i psykiatri.
* Ryglidelser eller nakkelidelser eller skade på ryg eller nakke, såfremt der ikke fra lægeligt hold kan påvises objektive fysiske årsager til sådan lidelse eller skade.
* Kirurgiske indgreb og medicinsk behandling, der ikke er medicinsk indiceret, men som ønskes af psykiske, personlige eller kosmetiske grunde.
* Enhver tilstand, der direkte eller indirekte kan relateres til HIV eller AIDS.
* Enhver tilstand indtruffet under deltagelse eller træning i farlig sport/professionel sport, herunder cykel- eller hestevæddeløb på bane, boksning, karate og lignende kampsport, bjergbestigning, faldskærmsudspring, svæve- og/eller drageflyvning, motorløb samt dykning med anvendelse af komprimeret luft.

1. **Hvornår dækker forsikringen**

Forsikringen dækker når du har overstået kvalifikationsperioden.

* 1. Overførsel af anciennitet fra anden lønsikring

Hvis du har en lignende lønsikring, kan du overføre din anciennitet til os. For at overføre din

anciennitet, skal du købe lønsikring inden din dækning hos det tidligere selskab ophører. Ved overførsel af anciennitet fra lignende lønsikring gælder der en kvalifikationsperiode på 3 måneder og regnes fra forsikrings ikrafttrædelsesdato hos SikkertLiv.

Vi overfører anciennitet for dit nuværende erstatningsbeløb (pr. skade). Det betyder at en eventuel

forhøjelse af erstatningsbeløb og/eller periode følger vores normale kvalifikationsregler.

Såfremt din tidligere forsikring ikke omfatter dækning for uarbejdsdygtighed, indtræder denne del

af dækningen i henhold til vores normale kvalifikationsregler.

* 1. Genkvalifikation efter ledighed

Har du været ledig og har modtaget erstatning fra denne forsikring, og kommer i arbejde igen i

mere end 3 måneder, skal du igennem en ny kvalifikationsperiode på 6 måneder, hvor du er

uafbrudt beskæftiget som lønmodtager, inden du kan modtage erstatning fra forsikringen igen.

1. **Udbetaling af erstatning**
   1. Erstatning

Erstatning for arbejdsløshed udbetales for en måned ad gangen. Erstatningsbeløbet, efter fradrag af skat, udbetales til forsikringstagers bankkonto bagud. Første udbetaling finder sted, senest 30 dage efter at en månedlig erstatning kan oppebæres.

Erstatningen er skattepligtig efter de til enhver tid gældende regler.

* 1. Karenstid

Karenstiden forlænges tilsvarende, hvis du i starten af en ledighedsperiode på grund af ferie ikke står til rådighed i en periode på op til 3 måneder.

Igangværende udbetalinger fra forsikringen vil blive sat i bero i op til tre måneder, hvis du på grund af ferie eller orlov ikke står til rådighed i en periode på op til 3 måneder.

* 1. Ledighedsperioder

Hvis du efter en ledighedsperiode er i arbejde som lønmodtager i op til 3 måneder hos en ny arbejdsgiver, betragtes de to ledighedsperioder som sammenhængende, og du kan fortsætte udbetaling fra din lønsikring op til i alt 6 eller 12 måneder for den samlede ledighedsperiode.

* 1. Tidsbegrænset ansættelse

Hvis du vælger at tage en tidsbegrænset ansættelse på op til 6 måneder hos en ny arbejdsgiver, har du efter accept fra selskabet, følgende muligheder:

* Vi kan sætte din udbetaling i bero i denne periode.
* Hvis indtægten fra det tidsbegrænsede arbejde er mindre end 90 % af din tidligere arbejdsfortjeneste, kan vi supplere op til de 90 %, dog maksimalt op til den købte dækning. Udbetalingen af de månedlige ydelser under arbejdet bliver talt med i den samlede udbetalingsperiode.

1. **Ændring af din dækning**

Du kan altid ændre dækningen på din forsikring.

Hvis du ønsker en lavere månedlig dækning, eller en længere karenstid, skal du skrive til SikkertLiv, og specificere hvilke ændringer, du ønsker. Den nye dækning vil træde i kraft, når du ønsker

det, efter vi har modtaget brev eller e-mail fra dig.

Når du ændrer din forsikring gør følgende sig gældende:

* Hvis du ønsker en højere månedlig dækning, eller en kortere karenstid, skal du igennem en kvalifikationsperiode på 6 måneder før ændringen.
* I kvalifikationsperioden betaler du for den nye dækning, og er fortsat omfattet af din tidligere dækning, såfremt du har gennemført kvalifikationsperioden for den.

1. **Risikoændringer**

Hvis der sker ændringer, der har betydning for din forsikring, skal SikkertLiv have besked

hurtigst muligt.

Du skal blandt andet kontakte os hvis:

* Du ændrer din adresse.
* Din løn ændres.
* Din stilling ændres.
* Din arbejdstid nedsættes til mindre end 70 timer pr. måned.
* Du bliver selvstændig erhvervsdrivende.
* Du bliver opsagt.
* Du får kendskab til kommende arbejdsløshed, eller kommer i arbejdsfordeling i kvalifikationsperioden.

Ændringen kan påvirke forsikringens dækning. Hvis du ikke underretter SikkertLiv om ændringen, kan retten til erstatning nedsættes eller bortfalde.

1. **Ændring af forsikringsbetingelser**

Selskabet kan ændre forsikringsbetingelserne med 30 dages skriftligt varsel til den første i en

måned, således at de nye forsikringsbetingelser gælder fra det varslede tidspunkt.

1. **Forsikringens varighed**

Forsikringen træder i kraft som anført på forsikringsaftalen.

Forsikringen gælder for ét år ad gangen og bliver automatisk fornyet hvert år, medmindre aftalen ophører eller bliver opsagt.

Forsikringen ophører af én af følgende årsager:

* Hvis du eller selskabet opsiger forsikringen.
* Hvis du bliver opsagt, får kendskab til kommende arbejdsløshed, eller kommer i arbejdsfordeling i kvalifikationsperioden.
* Hvis du ikke længere står til rådighed for det danske arbejdsmarked, hvilket du skal meddele selskabet.
* Forsikringen kan sættes i bero i op til 3 måneder, hvis du ikke står til rådighed på grund af orlov eller ferie. Efter 3 måneder vil forsikringen dog ophøre.
* Hvis du ikke har betalt præmie rettidigt – se nedenfor under ”Præmie”.
* Ved udgangen af det kalenderår, hvori du fylder 60 år.
* Hvis der har været udbetalt 36 måneders erstatning fra forsikringen.

1. **Opsigelse af forsikringen**

Forsikringen skal opsiges skriftligt (brev eller e-mail). Du kan opsige forsikringen når som helst med

30 dages varsel til den første i en måned.

Selskabet kan opsige forsikringen med 30 dages varsel til den første i en måned. Selskabet kan dog

ikke opsige forsikringen efter anerkendelse af en dækningsberettiget skade eller under udbetaling

af erstatning fra forsikringen.

Eventuelt betalt præmie udover den dato, hvor forsikringen ophører, bliver tilbagebetalt.

Selskabet kan, indenfor 14 dage efter afslutningen af en dækningsberettiget skade, opsige

forsikringen med øjeblikkelig virkning.

1. **Forsikringspræmiens opkrævning og betaling**
   1. Præmie

Præmien for forsikringen fremgår af forsikringspolicen. Præmien fastsættes bl.a. ud fra alder,

bopæl og beskæftigelse og der vil ske regulering ifm. ændringer heri. Aldersregulering sker i

følgende intervaller:

18-24 år

25-29 år

30-39 år

40-49 år

50-59 år

Præmien betales månedligt forud. Medmindre andet er aftalt, beregnes første præmie fra den dag,

hvor forsikringen er trådt i kraft. Præmien skal også betales i perioder, hvor der sker udbetaling fra

forsikringen. Præmie opkræves gennem Betalingsservice. Præmien skal betales senest 21 dage

efter forfaldsdatoen.

Præmien kan ændres med 30 dages varsel til den første i en måned, således at den nye præmie

gælder fra det varslede tidspunkt. Hvis du fortryder forsikringen inden 14 dage efter forsikringens

ikrafttrædelse, tilbagebetales den betalte præmie.

* 1. Præmie for arbejdsløshedsforsikring

Præmien for arbejdsløshedsforsikring er fradragsberettiget efter gældende skattelovgivning. SikkertLiv indberetter indbetalte præmier til Skat.

* 1. Indeksering

Prisen på forsikringen og forsikringssummen kan indeksreguleres og vil i så fald fremgå af forsikringsaftalen.   
  
Indeksregulering følger ”lønindeks for den private sektor”, der er udregnet af Danmarks Statistik. Ophører udgivelsen af dette indeks, eller ændres grundlaget for dets udregning, har vi ret til at benytte et lignende indeks fra Danmarks Statistik.  
  
Indeksregulering sker hvert år fra den 1. januar. Prisen på forsikringen indeksreguleres en gang om året på forsikringens første forfaldsdato i kalenderåret. Indekset for første kvartal året før danner grundlag for reguleringen.

15.4 Skatter, afgifter og gebyrer

Ud over betaling for forsikringen opkræver SikkertLiv opkrævningsgebyr og gebyr for andre serviceydelser. Du kan til enhver tid se de gældende gebyrer på vores hjemmeside eller får dem oplyst ved henvendelse til os.

Du kan til enhver tid se de aktuelle gebyrstørrelser på SikkertLivs hjemmeside www.sikkertliv-forsikring.dk.

Eventuelle ændringer kan ses på hjemmesiden mindst én måned, før de træder i kraft.

Herudover findes der en række lovbestemte bidrag, som det er pålagt alle forsikringsselskaber at opkræve, fx miljøafgift, skadesforsikringsafgift og stormflodsbidrag. For denne forsikring afregner forsikringsselskabet skadesforsikringsafgift på 1,1% af præmien til staten.

1. **Anmeldelse af skade**

Hvis du bliver arbejdsløs, skal du udfylde og indsende en skadesanmeldelse til SikkertLiv via www. sikkertliv-forsikring.dk.

For at få udbetaling fra forsikringen, skal du dokumentere::

* at du er ufrivilligt arbejdsløs
* at du er aktivt jobsøgende
* at du er tilmeldt Jobcenteret
* at du står til rådighed for det danske arbejdsmarked
* eller at du er uarbejdsdygtig pga. sygdom.

Dokumentationen skal være være indeholdt i skadesanmeldelsen.

Når du underskriver skadesanmeldelsen, giver du os fuldmagt til at indhente eventuelle yderligere oplysninger, som vi vurderer, er nødvendige for behandling af din sag. Hvis du ikke underskriver skadesanmeldelsen/fuldmagten, forbeholder vi os ret til at afvise udbetaling fra forsikringen.

Ved udbetaling på grund af arbejdsløshed, der skyldes sygdom/ulykke skal du via lægeerklæring dokumentere, at du er uarbejdsdygtig samt årsagen hertil.

Selskabet kan desuden kræve, at du undersøges af en af os udpeget læge. Selskabet betaler for denne undersøgelse.

1. **Klagemuligheder**

Er du ikke enig i vores afgørelse, så kontakt den afdeling, der har behandlet din sag. Hvis du efter din henvendelse til afdelingen stadig ikke er tilfreds, kan du kontakte den klageansvarlige via: ks@sikkertliv-forsikring.dk.

Hvis problemet fortsat ikke kan løses, kan du efterfølgende rette henvendelse til:

Ankenævnet for Forsikring

Anker Heegaards Gade 2 1572 København V

Tlf.: 33 15 89 00 mellem kl. 10.00 - 13.00

[www.ankeforsikring.dk](http://www.ankeforsikring.dk)

Klager til Ankenævnet skal indsendes på et særligt klageskema, som du enten kan få hos os eller Ankenævnet. Det koster et mindre gebyr at få afgjort en sag i Ankenævnet.

1. **Personoplysninger**

Vi behandler alle dine personoplysninger fortroligt og følger dansk lov om behandling af personoplysninger (lov nr. 429 af 2000). Vi gemmer dine personlige oplysninger, så vi kan administrere dine forsikringer. SikkertLiv kan videregive dine personlige oplysninger, så vi fx kan behandle skader. Vi videregiver dem til samarbejdspartnere og betalingsformidlere.

I tilfælde af skade videregiver vi dem også til relevante myndigheder.

Vi indhenter hovedsageligt oplysninger fra dig som kunde, men kan også supplere med oplysninger fra offentlige registrer. Vi sletter alle oplysninger, så snart de ikke længere er nødvendige. Fortrolige oplysninger om private forhold, såsom helbredsoplysninger, kan videregives til Arbejdsmarkedets Erhvervssikring og andre specialister, men kun når du har givet dit samtykke dertil. Oplysninger til offentlige myndigheder videregives, når det er foreskrevet i loven, som fx i skattekontrolloven.

Såfremt du misligholder dine betalingsforpligtelser over for SikkertLiv, har vi mulighed for at videregive oplysning herom til kreditoplysningsbureauer og/eller advarselsregistre i henhold til de regler, der gælder derfor.

SikkertLiv oplyser gerne, hvilke personoplysninger vi har indhentet, hvis du sender en skriftlig forespørgsel med dit person- og kundenummer.

**Kontakt**

Du er altid velkommen til at kontakte os. Vi står til rådighed, hvis du har spørgsmål til din forsikring eller brug for yderligere rådgivning. Du kan kontakte os her:

SikkertLiv Forsikringsagentur ApS

Jydeholmen 15, 4

2720 Vanløse

Tlf.: 71 99 38 38

E-mail: salg@sikkertliv-forsikring.dk

Web: [www.](about:blank)sikkertliv-forsikring.dk